Tarybos reglamentas (EEB) Nr. 2009/86
1986 m. birželio 24 d.
dėl Europos ekonominės bendrijos ir Bendrosios sutarties dėl Centrinės Amerikos ekonominės integracijos valstybių narių (Kosta Rikos, Salvadoro, Gvatemalos, Hondūro ir Nikaragvos) bei Panamos bendradarbiavimo susitarimo sudarymo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį ir ypač jos 113 ir 235 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę,
kadangi Bendrija, siekdama savo tikslų išorinių ekonominių santykių srityje, turi patvirtinti Bendradarbiavimo susitarimą su Bendrosios sutarties dėl Centrinės Amerikos ekonominės integracijos valstybėmis narėmis ir Panama,
kadangi Susitarime numatomos kai kurios ekonominio bendradarbiavimo formos viršija Sutarties nustatytus veiklos įgaliojimus bendrosios prekybos politikos srityje,
PRIĖMĖ ŠĮ REGLAMENTĄ:
1 straipsnis
Bendrijos vardu patvirtinamas Europos ekonominės bendrijos ir Bendrosios sutarties dėl Centrinės Amerikos ekonominės integracijos valstybių narių (Kosta Rikos, Salvadoro, Gvatemalos, Hondūro ir Nikaragvos) bei Panamos bendradarbiavimo susitarimas,
Susitarimo tekstas pateikiamas šio reglamento priede.
2 straipsnis
Tarybos Pirmininkas paskelbia Susitarimo 11 straipsnyje [1] nurodytą pranešimą.
3 straipsnis
Pagal Susitarimo 7 straipsnio nuostatas sudarytame Jungtiniame bendradarbiavimo komitete Bendrijai atstovauja Komisija, kuriai padeda valstybių narių atstovai.
4 straipsnis
Šis reglamentas įsigalioja trečią dieną nuo jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1986 m. birželio 24 d.